મુખ્યમંત્રીએ કહ્યું કે, જાતિ-કોમ-ધર્મના ભેદથી ઉપર ઉઠી પહેલાં ભારતીયતાનો અને મા-ભારતીનો જયકાર કરીને રાષ્ટ્ર હિત સર્વોપરિના ભાવ સાથે આ એકતા યાત્રાના 60 રથ ગામોમાં ફરશે. એકતાના સૌ સામૂહિક શપથ લેશે. વધુમાં તેમણે કહ્યું કે સરદાર સાહેબનું જીવન-ઇતિહાસ દુનિયા જાણે સમજે તથા આજની પેઢી સરદાર સાહેબના જીવન આદર્શોથી પરિચિત થાય તે માટે આ યાત્રા સક્ષમ માધ્યમ બનશે. વિજયભાઇ રૂપાણીએ એકતા રથયાત્રા એકતા અખંડિતતા, રાષ્ટ્ર ભાવ અને સરદાર સાહેબના જીવન સંદેશને ઘર-ઘર સુધી પહોચાડશે તેવો વિશ્વાસ પણ ‘‘એક ભારત-શ્રેષ્ઠ ભારતના’’ લોક નારાઓ વચ્ચે રથ પ્રસ્થાન કરાવતાં વ્યકત કર્યો હતો.